Meri-Helmi Höynälä

Meri-Helmi Höynälä (s. 30. tammikuuta 2001) on suomalainen salibandyn pelaaja, pelipaikaltaan hyökkääjä. Hän on pelannut Naisten Salibandyliigassa nurmijärveläisen SB-Pron joukkueessa kausina 2018–2021 ja Turun Palloseurassa kaudesta 2021–2022 alkaen.

Höynälä pelasi Nurmijärvellä kolmen kauden aikana liigan runkosarjassa 69 liigaottelua, joissa hän teki 30 maalia ja sai 24 syöttöpistettä. Pudotuspelejä hänellä oli 26, ja niissä hän teki kolme maalia ja antoi kahdeksan maalisyöttöä. Hän voitti Suomen-mestaruuden vuonna 2019 sekä saavutti SM-hopeaa vuonna 2021. Koronavirusepidemian vuoksi kausi kausi 2019–2020 keskeytettiin ennen pudotuspelien alkua.

Höynälä pelasi TPS:ssä kaudella 2021–2022 runkosarjassa 21 ottelua, joissa hän teki 16 maalia ja sai 12 syöttöpistettä. Hän teki 14 pudotuspelissä viisi maalia ja antoi neljä maalisyöttöä. Kuudennessa loppuottelussa Porvoon Salibandyseuraa vastaan Höynälä teki TPS:n 3–3-tasoitusmaalin ja jatkoajalla 4–3-voittomaalin, mikä siirsi mestaruusratkaisun seitsemänteen loppuotteluun. Sen TPS voitti, ja Höynälä sai uransa toisen Suomen-mestaruuden. 

Höynälä on pelannut Suomen naisten maajoukkueessa 21 ottelua ja tehnyt niissä kaksi maalia sekä saanut neljä syöttöpistettä. Hän saavutti MM-hopeaa vuonna 2021.

Lähteet 

Suomalaiset salibandyn pelaajat
Vuonna 2001 syntyneet
Elävät henkilöt